
PAKKUMUSTE HINDAMISMETOODIKA
"Konsultatsiooniteenus EDIP projekti kirjutamiseks“

1. Üldine

1.1. Pakkumusi hinnatakse vastavalt käesolevas dokumendis sätestatud hindamismetoodikale.
1.2. Pakkumuste hindamise kriteeriumid on:

1.2.1. Tööplaan ja teenuse osutamise metoodika;
1.2.2. Kaitse- ja tööstusvaldkonna ekspertiis.

1.3. Pakkumusi hindab hankija moodustatud hindamiskomisjon, mille liikmed hindavad pakkumusi kollektiivselt konsensuse alusel.
1.4. Hankija sõlmib lepingu pakkujaga, kelle pakkumus on vastavaks tunnistatud, kes vastab kvalifitseerimistingimustele, kellel ei esine seadusest tulenevaid kõrvaldamise aluseid ning kelle pakkumus kogub hindamise tulemusel kõige suurema punktisumma.
1.5. Pakkumuse eest on võimalik saada maksimaalselt 100 väärtuspunkti.
1.6. Juhul, kui kahe või enama pakkuja pakkumused saavad võrdse punktisumma, eelistatakse pakkumust, mille punktisumma on suurem kriteeriumis „Kaitse- ja tööstusvaldkonna  ekspertiis“. Kui ka nimetatud kriteeriumi punktisummad on võrdsed, korraldab hindamiskomisjon võitja selgitamiseks liisuheitmise.

2. Hindamiskriteeriumid:

	Nr 
	Kriteerium 
	Hindamismeetod
	Osakaal (punktides)

	1
	Tööplaan ja teenuse osutamise metoodika
	Kirjeldus p 2.1.
	50

	2
	Kaitse- ja tööstusvaldkonna ekspertiis
	Kirjeldus p 2.2.
	50

	
	
	Kõik punktid kokku
	100



2.1. Tööplaan ja teenuse osutamise metoodika:

2.1.1. Pakkuja esitab pakkumuses tööplaani ja nägemuse teenuse osutamisest, kirjeldades tegevusi, vastutajaid, tähtaegu, vahe-eesmärke ja tulemusi.
2.1.2. Tööplaani hinnatakse järgmiselt:

50 punkti – tööplaan on väga põhjalik, loogiline ja teostatav ning käsitleb kõiki olulisi tegevusi. Selgelt on määratletud tegevused, vastutajad, tähtajad ja tulemused. Läbimõeldult on kirjeldatud partnerite sisendite kogumist, taotluse ja eelarve kooskõla, abikõlblikkuse kontrolli, sõltumatut eelhindamist, riskide maandamist ning piisavat ajavaru parandusteks ja esitamiseelseks kontrolliks.

30 punkti – tööplaan on üldjoontes põhjalik ja teostatav ning katab enamiku olulistest tegevustest. Tegevused ja tähtajad on valdavalt selged, kuid esineb üksikuid puudusi partnerite sisendite kogumise, vastutuse jaotuse, riskide maandamise või kvaliteedikontrolli kirjeldamisel.

10 punkti – tööplaan katab peamised tegevused, kuid on osaliselt üldsõnaline. Ajakava, vastutuse jaotus või partnerite sisendite kogumise, eelarve kooskõlastamise ja kvaliteedikontrolli korraldus ei ole piisavalt täpne.

0 punkti – esitatud teave ei võimalda hinnata teenuse osutamise tegevusi, ajakava ega teostatavust.

2.2. Kaitse- ja tööstusvaldkonna ekspertiis:

2.2.1. Pakkuja kirjeldab meeskonna kaitse- ja tööstusvaldkonna ekspertiisi ning selle rakendamist RETARGETi projektitaotluse koostamisel. Kirjelduses tuuakse välja kaitsevaldkonna, kaitsetööstuse ja kaitsetehnoloogia alane kogemus, tööstusliku tootmisvõimekuse arendamise ja suurendamise kogemus ning teadmised tootmisnäitajatest, tarneahelatest, varustuskindlusest, intellektuaalomandist ja Euroopa Liidu kaitsevaldkonna rahastusmeetmetest, sealhulgas EDF-ist ja EDIP-ist.

2.2.2. Kaitse- ja tööstusvaldkonna ekspertiisi hinnatakse järgmiselt:

50 punkti – meeskonnal on tugev kogemus nii kaitsetööstuse või kaitsetehnoloogia valdkonnas kui ka tööstusliku tootmisvõimekuse arendamisel või suurendamisel. Tõendatud on teadmised tootmisnäitajatest, tarneahelatest, varustuskindlusest, intellektuaalomandist ning EDF-i ja EDIP-i rahastusmeetmetest. Ekspertiisi rakendamine RETARGETi projektitaotluse koostamisel on selgelt kirjeldatud.

30 punkti – meeskonnal on asjakohane kogemus kas kaitsevaldkonna või tööstusliku tootmisvõimekuse arendamise valdkonnas. Meeskonnal on taotluse koostamiseks vajalikud põhiteadmised ning ekspertiisi rakendamine RETARGETi projektitaotluse koostamisel on arusaadavalt kirjeldatud.

10 punkti – meeskonnal on vähene või piiratud kogemus kaitse- või tööstusvaldkonnas. Teadmised tootmisvõimekusest, tarneahelatest ja varustuskindlusest ning ekspertiisi rakendamine RETARGETi projektitaotluse koostamisel on üldised või ebapiisavalt tõendatud.

0 punkti – asjakohast ja kontrollitavat teavet ekspertiisi kohta ei ole esitatud või esitatud teabe põhjal ei ole võimalik hinnata selle rakendatavust RETARGETi projektitaotluse koostamisel.

